**David Anthony Andrew Amess** ([ˈeɪmɪs]; 26. maaliskuuta 1952 – 15. lokakuuta 2021) oli brittiläinen poliitikko. Hän oli vuodesta 1983 alkaen konservatiivipuolueen parlamentin jäsen. Hän edusti ensin Basildonin ja vuodesta 1997 Southend Westin vaalipiiriä. Amess oli tunnettu euroskeptikko, ja hän kannatti vuoden 2016 kansanäänestyksessä brexitiä. Amessia puukotettiin 15. lokakuuta 2021 useita kertoja hänen ollessaan tapaamassa äänestäjiään, ja hän kuoli hyökkäyspaikalla.

Poliittinen ura
---------------

Amess oli 1979 ensi kertaa ehdolla parlamenttiin Newham North Westin vaalipiirissä, mutta hävisi työväenpuolueen ehdokkaalle. Hänet valittiin Redbridgen kaupunkipiirin valtuustoon 1982 ja seuraavana vuonna parlamenttiin Basildonin vaalipiiristä konservatiivipuolueen edustajana. Vaalipiirejä uudelleenjärjestettäessä Basildonin vaalipiiri lakkautettiin 1997, mutta Amess jatkoi sen seuraajan, Southend Westin vaalipiirin, edustamista kuolemaansa asti.

Amess sai ritarinarvon vuonna 2015.

Amess kannati Yhdistyneen kuningaskunnan eroa Euroopan unionista eli brexitiä. Hän kritisoi Yhdysvaltain presidenttiä Barack Obamaa, joka oli ilmaissut tukensa Britannian jatkuvalle EU-jäsenyydelle, todeten, ettei tällä ole mitään oikeutta sekaantua asiaan.

Amess oli kampanjoinut pitkään kaupunginoikeuksien myöntämiseksi Southend-on-Sealle. Yhdistyneessä kuningaskunnassa on 69 kaupunkia (engl. *city*), ja kaupunginoikeudet voi myöntää vain monarkki. Amessin kuoleman jälkeen pääministeri Boris Johnson ilmoitti alahuoneelle, että Southendille myönnettäisiin kaupunginoikeudet Amessin kunniaksi.

Kuolema
-------

Amess oli 15. lokakuuta 2021 Leigh-on-Sean kaupungissa tapaamassa äänestäjiään Belfairsin metodistikirkossa. Tilaisuuden piti kestää kello 10.00–13.00. Noin kello 12.05 25-vuotias mieshenkilö puukotti Amessia useita kertoja. Poliisi ja lääkintähelikopteri saapuivat paikalle nopeasti, ja ensihoitajat hoitivat Amessia tapahtumapaikalla, mutta hän kuoli saamiinsa vammoihin.

Epäilty puukottaja pidätettiin pian tapahtuneen jälkeen, ja aseena käytetty veitsi löytyi. Essexin poliisi tutkii tapausta mahdollisena terroritekona, mutta puukottajan motiiveista ei ole vielä annettu tietoja.

Teko julistettiin vähän puolenyön jälkeen virallisesti terrori-iskuksi, ja tutkintaa alkoi johtaa Metropolitan Policen terrorismin vastainen yksikkö, kun alustavassa tutkinnassa havaittiin merkkejä islamilaiseen ääriajatteluun liittyvistä motiiveista.

21. joulukuuta 2021 Old Baileyssä pidetyssä valmisteluistunnossa puukotuksesta epäilty somalitaustainen Britannian kansalainen Ali Harbi Ali kiisti syyllisyytensä Amessin murhaan sekä terroristisen teon suunnitteluun.

Huhtikuussa 2022 Ali kertoi oikeudenkäynnissä, ettei katso tehneensä mitään väärää tai kadu tekoaan. Hän kertoi motiivikseen sen, että Amess oli parlamentissa tukenut ilmaiskuja Syyriaan sekä ollut konservatiivipuolueen Israel-myönteisen ryhmittymän jäsen. Ali kiisti olevansa radikaali muslimi ja kutsui itseään sen sijaan "maltilliseksi muslimiksi". Hän oli odottanut, että poliisi olisi ampunut hänet, ja hän olisi kuollut marttyyrinä. Alin puhelimesta oli löydetty suunnitelmia ministeri Michael Goven murhaamiseksi. Hän kertoi myös halunneensa matkustaa Syyriaan vuosina 2015–2017 ja liittyä Isis-terroristijärjestöön. 11. huhtikuuta valamiehistö totesi Alin syylliseksi murhaan vain 18 minuttin harkinnan jälkeen. Kaksi päivää myöhemmin tuomari Nigel Sweeney tuomitsi Alin elinkautiseen vankeuteen ilman ehdonalaisen vapauden mahdollisuutta.

Lähteet
-------

1. ↑  Sir David Amess: Inside life of 'true gent' after MP stabbed to death, Mirror 15.10.2021, viitattu 16.10.2021 (englanniksi)
2. 1 2  Teemu Juhola: Britanniassa puukotuksen uhriksi joutunut kansanedustaja on kuollut  15.10.2021. Yle Uutiset. Viitattu 15.10.2021.
3. 1 2  Sir David Amess MP  2021. UK Parliament. Viitattu 15.10.2021. (englanniksi)
4. ↑  Knights Bachelor *The London Gazette*.  31.12.2014. Viitattu 15.10.2021. (englanniksi)
5. ↑  EU vote: Where the cabinet and other MPs stand  22. kesäkuuta 2016. BBC. Viitattu 26. joulukuuta 2021. (englanniksi)
6. ↑  Southend MP Sir David Amess warns Barack Obama: Stay out of British politics *The Echo*.  25. huhtikuuta 2016. Viitattu 26. joulukuuta 2021. (englanniksi)
7. ↑  Jessica Elgot: Southend to become city in honour of Sir David Amess *The Guardian*.  18. lokakuuta 2021. Viitattu 26. joulukuuta 2021. (englanniksi)
8. ↑  Alan MacGuiness: Conservative MP Sir David Amess stabbed multiple times in incident at constituency surgery *Sky News*.  15.10.2021. Viitattu 15.10.2021. (englanniksi)
9. ↑  Sir David Amess *BBC News*.  15.10.2021. Viitattu 15.10.2021. (englanniksi)
10. ↑  Counter Terrorism Command leading investigation into Sir David Amess murder  16.10.2021. Metropolitan Police.  Arkistoitu 15.10.2021. Viitattu 15.10.2021. (englanniksi)
11. ↑  Ali Harbi Ali: an academic high-flyer who fell into extremism The guardian. Viitattu 11.4.2022.
12. ↑  Vikram Dodd: Ali Harbi Ali pleads not guilty to murder of MP David Amess *The Guardian*.  21. joulukuuta 2021. Viitattu 21. joulukuuta 2021. (englanniksi)
13. ↑  Sir David Amess: Terror suspect tells court he killed MP over Syria vote *BBC News*.  7.4.2022. Viitattu 3.5.2022. (englanniksi)
14. ↑  Sir David Amess: Man found guilty of murdering MP *BBC News*.  11.4.2022. Viitattu 3.5.2022. (englanniksi)
15. ↑  Bancroft, Holly: Sir David Amess: Ali Harbi Ali given whole life sentence for murder and planning terror attacks on other MPs *The Independent*. Viitattu 3.5.2022. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* david/ WorldCat

 |
|  |
| Kansalliset | 
* Saksa
* Puola

 |
|  |
| Henkilöt | 
* UK Parliament

 |

 |